ועדת הכספים, כנסת 25, פרוטוקול מספר 8, 2022-12-12 00:00

משה גפני: 	אני מתכבד לפתוח את ישיבת ועדת הכספים

משה גפני:  אנחנו מתחילים דיון על סכנת סגירת מפעל טכנולוגיית להבים

משה גפני:  כשמגיע נושא של סגירת מפעל - אני מתחיל לטפל בו

משה גפני:  אולי אפילו הוועדה תיסע לשם - זה מה שעשיתי במקרים אחרים של סגירת מפעלים, וברוב המקרים גם הצלנו את המפעלים

משה גפני:  הבעיה פה זה שהבעלים הוא בכלל אמריקאי, זאת חברה אמריקאית

משה גפני:  מדברים בהמשך על לפטר 900 עובדים, ממש פגיעה בלתי רגילה באנשים ובמשפחות שמועסקים במפעל הזה

משה גפני:  דיברתי עם מנהל המפעל ועם מנהל אגף התפעול, ביקשתי שיבואו לוועדה, וגם דיברתי עם מנכ"ל משרד הביטחון

משה גפני:  אין למשרד הביטחון הזמנות מהחברה הזאת, אבל הם בודקים את העניין הזה

משה גפני:  אני שומע שלראש הממשלה המיועד יש קשר עם בעלי המפעל בארצות הברית - אני מתכוון לדבר איתו על זה

שלום דנינו: 90% מהרכיבים של המנועים של חיל האוויר הם מלהבים - הוא קונה את המנוע קומפלט

משה גפני: זה לא מגיע בהזמנות של משרד הביטחון

משה גפני:  מדובר פה בסיפור של סגירת מפעל שהוא קצת יותר מסובך מהרגיל

משה גפני:  דיברתי עם יושב ראש ההסתדרות, שהיה שם ביום חמישי בסיור, והוא אמר שהוא היה מוכן לסייע גם בקרן של מפעלים למצוקה

משה גפני:  מכיוון שהשאלה של המפעל הזה היא לא שאלה של קרן במצוקה, אנחנו נצטרך להיכנס יותר לעניין

משה גפני:  מנכ"ל להבים, אני מבקש ממך לומר לוועדה מה היה עד עכשיו ומה קרה פתאום

איגור קרפובינסקי: אני עובד בחברה הזאת 27 שנים

איגור קרפובינסקי:  כשעליתי לישראל, התחלתי לעבוד במפעל כמפעיל מכונה - מאז התקדמתי לכל מיני תפקידים עד למנכ"לות

איגור קרפובינסקי:  כמעט כל חיי הבוגרים עברו במפעל הזה, אני מכיר כל מילימטר בחברה

איגור קרפובינסקי:  אמנם אנחנו מפעל גדול, אבל אתם צריכים להבין שזה בית, שכל העובדים הם משפחה

איגור קרפובינסקי:  זה באמת מפעל החיים של כל האנשים שעובדים שם

איגור קרפובינסקי:  אני מכיר את כל האנשים, כל בן אדם מאוד-מאוד יקר לנו

איגור קרפובינסקי:       ההחלטה של פראט אנד וויטני על סיום הפעילות של להבי קומפרסור שנמסרה לנו לאחרונה, היא החלטה משיקולים עסקיים

איגור קרפובינסקי:  כמנכ"ל BTL, כהנהלה של BTL, ההתמקדות היא בעובדים, עד כמה שניתן

איגור קרפובינסקי:  ב-2023 העבודה תימשך כרגיל, לא יהיו שינויים במצבת כוח האדם

איגור קרפובינסקי:  התהליך אמור להתחיל ב-2024 ולהימשך לתוך 2025

איגור קרפובינסקי:  נמצאים פה חברי הסתדרות ונציגי עובדים שאנחנו מנהלים איתם יחסים טובים ומכובדים

איגור קרפובינסקי:  אנחנו מתכוונים לפעול לפי ההסכמים קיבוציים, לנהל את המו"מ על התנאים של כל העובדים בתהליך

איגור קרפובינסקי:  תראו, אנחנו נמצאים בתקופה מאוד-מאוד מאתגרת וקשה

איגור קרפובינסקי:  אנחנו  נעשה הכל כדי לסייע לעובדים

איגור קרפובינסקי:  כבוד היושב ראש שוחח איתי בשבוע שעבר, ביקש שאגיע לוועדה, ביקש שהבעלים יגיעו, ואכן עשיתי כך

משה גפני: אני מודה לך

משה גפני:  אנחנו לא נעמוד מנגד - זאת על אף שמדובר במפעל פרטי, אמריקאי - כאשר יש סכנת פיטורים של כל כך הרבה עובדים, פגיעה בכל כך הרבה משפחות

משה גפני:  אנחנו נעשה כל מאמץ שתישארו

משה גפני:  אם אתם מעבירים את זה, לפחות תמכרו את זה לחברה ישראלית כדי שהעובדים ימשיכו לעבוד, כדי שהאנשים לא ייפגעו

משה גפני:  ההחלטה שלכם נותנת מספיק זמן כדי להתארגן בעניין הזה

משה גפני:  האם אפשר לומר לוועדה את עמדת המפעל, למה זה קרה, ומה מתכוון המפעל לעשות בהמשך? האם התערבות שלנו יכולה לעזור?      

Martin Guy Beaulieu: תודה לכם שהזמנתם אותנו לפה, זה כבוד בשבילנו להיות בכנסת, לשבת מול כולכם, להסביר לכם על ההחלטה שפראט אנד וויטני קיבלה

Martin Guy Beaulieu:  עשינו ניתוח מעמיק של כל האפשרויות וכל האופציות שיש לנו כחברה

Martin Guy Beaulieu:  פראט אנד וויטני החליטה לצאת לאחרונה מהפעילות של ייצור קומפרסור בישראל

Martin Guy Beaulieu:  בחנו הרבה פתרונות כדי להשאיר את העסק הזה פה, במדינת ישראל, אבל אנחנו מפסידים הרבה כספים

שלום דנינו: אי אפשר ליישם את הטכנולוגיה הזאת במפעל הזה?     

Martin Guy Beaulieu: למפעל הזה יש את הטכנולוגיה הזאת, הוא מייצר חלקי IBR

Martin Guy Beaulieu:  החלק הזה של הפעילות של ה-IBR צפוי אפילו להתפתח

איגור קרפובינסקי: הפעילות של IBR הולכת להישאר, אפילו להתפתח, כי זה מחליף את להבי הקומפרסור במנועים של פראט אנד וויטני

ולדימיר בליאק: כמה עובדים מועסקים בפעילות הזאת?     

איגור קרפובינסקי: מועסקים שם כרגע סדר גודל של 90 עובדים, וזה הולך להתרחב לסדר גודל של 120,130 עובדים בהמשך

איגור קרפובינסקי:  אנחנו הולכים להביא ציוד, הולכים לאפשר יותר חלקים

איגור קרפובינסקי:  את אותם היקפי פעילות של המפעל בלהבי הטורבינה אנחנו הולכים להמשיך גם בשנים הקרובות

משה גפני: 	900 עובדים יפוטרו

Martin Guy Beaulieu: השקענו הרבה בייצוב יכולת התהליך של החברה, סיפקנו הרבה תמיכה כספית לחברה בשנים האחרונות

Martin Guy Beaulieu:  בחנו גם את האפשרות למכור את העסק, אבל לא הצלחנו

Martin Guy Beaulieu:  האופציה האחרונה שנותרה לנו, לצערנו הרב, זה לסגור את הפעילות הספציפית של הקומפרסור ב-2025

Martin Guy Beaulieu:  ב-2023 לא יהיה שום שינוי במצבת כוח האדם בחברה, לא יהיה שום שינוי בעבודה בחברה, התהליך יתחיל ב-2024 ויסתיים ב-2025

משה גפני: היו שני קונים שרצו לקנות, התעניינו, אולי אפילו שלושה

Martin Guy Beaulieu: פראט אנד וויטני בחנה את האפשרויות האלו בשנים האחרונות, אבל לצערנו לא הצלחנו למצוא רוכש

Martin Guy Beaulieu:  החברה מפסידה כסף, והצפי הוא שהיא תמשיך להפסיד כסף בשנים הקרובות

מיכאל ביטון: אתם לא עושים טובה שאתם דוחים את הסגירה ל-2025, יש לכם התחייבויות, אתם נהנים מהמציאות הזאת

מיכאל ביטון:  אם אתם חברה מובילה בעולם של מנועים, למה אין בשנתיים האלה שינוי אסטרטגי של מוצרים חדשים עם ההון האנושי הישראלי ועם ההיסטוריה המפוארת של ורטהיימר ושל להבים?      

שלום דנינו: האם יש לכם מוצרים אחרים שאתם יכולים לייצר בישראל?          

ולדימיר בליאק: מה היקף ההפסדים ב-2022, ומה ההפסד הצפוי ב-2023 ו-2024?      

Martin Guy Beaulieu: הפסדנו כמה מאות מיליוני דולרים

Martin Guy Beaulieu:  יש לנו 38,000 עובדים בעולם

Martin Guy Beaulieu:  אכפת לנו מכל העובדים שלנו, ואנחנו מבינים את הפגיעה בישראל

Martin Guy Beaulieu:  חברת BTL במפעל בנהריה מייצרת בתהליך של חישול

Martin Guy Beaulieu:  אני מזמין את כולכם לבקר במפעל בנהריה, לראות את 30 המכבשים שמשתמשים בטכנולוגיה של חישול

Martin Guy Beaulieu:  החלקים האחרים שאתם שואלים לגביהם לא צריכים תהליך של חישול

Martin Guy Beaulieu:  יש לפראט אנד וויטני ציוד ואתרים אחרים בעולם שיכולים לתמוך בייצור של החלקים האחרים

Martin Guy Beaulieu:  פראט אנד וויטני מתכוונת להגדיל את החלק של  IBR בטכנולוגית להבים, היא מתכוונת להמשיך את ייצור להבי הטורבינה בישראל

Martin Guy Beaulieu:  המטרה היא לא להמשיך להפסיד על ייצור להבי קומפרסור בצפי של ירידה

משה גפני: משרד הכלכלה צריך להיכנס לעניין, לא להשאיר את זה כך, כי הבעיה מורכבת

משה גפני:  חלקנו לא כל כך מבין ביצור להבים, אבל התוצאה היא ש-900 עובדים הולכים הביתה ב-2024

משה גפני:  החרב מונחת על צווארם

משה גפני:  משרד הכלכלה צריך להיכנס לעניין, למצוא לעניין פתרון, כי זה תפקידו של המשרד

משה גפני:  משרד הכלכלה, מה עשיתם בעניין, או מה אתם הולכים לעשות?      

אוהד כהן: 	אני מסכים איתך לגמרי, זה תפקידו של משרד הכלכלה, להיכנס לעובי העניין

אוהד כהן:  מאז שנודע לנו ביום ראשון שעבר על האירוע, עשינו כמה דברים

אוהד כהן:  אני באופן אישי דיברתי עם הנציג של הבעלים, העליתי בפניו רעיון

אוהד כהן:  פראט אנד וויטני היא חלק מקבוצה הרבה יותר גדולה

אוהד כהן:  יכול להיות שכן יש צורך באותה קבוצה שמעסיקה 174,000 עובדים ברחבי העולם מאחר ויש עוד שנה וחצי

משה גפני: אין לנו זמן

אוהד כהן: לכל הקבוצה יש גם אינטרסים רחבים אל מול משרד הביטחון

אוהד כהן:  אנחנו נפעל יחד עם משרד הביטחון כדי לראות אם ניתן לבצע דברים באמצעות הקבוצה הגדולה, כדי לתת לאותם 900 עובדים פתרון תעסוקתי

אוהד כהן:  הדבר הראשון שאנחנו מנסים לעשות זה לשמור את המפעל

אוהד כהן:  גם אם צריך להסב את המפעל, למשרד הכלכלה יש את הכלים הפיננסים לתמוך בהסבות של מפעלים, ברכישת ציוד

משה גפני: הם מסכימים לזה?     

אוהד כהן: אנחנו יודעים שהם בוחנים את זה

אוהד כהן:  אנחנו פועלים גם אל מול החברה הספציפית הזאת וגם מעבר לחברה הספציפית הזאת שהיא חברה בקבוצה הרבה יותר גדולה ורחבה

אוהד כהן:  בשביל זה קיימנו שיחה עם מנכ"ל משרד הביטחון

אוהד כהן:  שרת הכלכלה ואנוכי היינו אתמול בחברה, נפגשנו גם עם העובדים וגם עם ההנהלה, ואנחנו לוקחים את הנושא הזה בידיים שלנו כדי לראות אך מצילים את המפעל הזה

משה גפני: דיברתי עם מנכ"ל משרד הביטחון, הוא אמר לי את התהליך הזה

משה גפני:  התכנית שלי היא להביא את ועדת הכספים לשם, לקיים ישיבה במפעל

ניסים ואטורי: אני מבין שהייצור הולך להיות במקום אחר, שלהבי קומפרסור לא ייעלמו מהעולם

משה גפני: אין פתרון קסם

משה גפני:  אנחנו נעקוב אחרי משרד הכלכלה

ניסים ואטורי: אולי למפעל יש פתרונות אחרים

ניסים ואטורי:  מאיפה מביאים את הלהבים האלה? יכול להיות שיקימו מפעל בחו"ל שבו ייצרו את החלקים האלה

ניסים ואטורי:  אולי המדינה תיתן להם תמיכה ועזרה

ד"ר רון תומר: אדוני היושב ראש, לוועדה ולך יש היסטוריה יחד איתנו בהצלת הרבה מפעלים

ד"ר רון תומר:  יש פתרונות לעובדים - אנחנו עוד לא רוצים להגיע לשם

ד"ר רון תומר:  אנחנו עושים את הכל כדי לבדוק איך אפשר להציל את המפעל

ד"ר רון תומר:  נכון, יש ירידה מסוימת בייצור להבי קומפרסור, אבל הם לא הולכים להיעלם

ד"ר רון תומר:  כל המטוסים הגדולים עדיין משתמשים רק בלהבי קומפרסור, כך שיש צורך בלא מעט להבי קומפרסור

ד"ר רון תומר:  חברת פראט אנד וויטני, שהיא חברה ראויה בישראל, מעסיקה לא מעט מפעלים ונתנה עבודה לאורך השנים, לקחה החלטה לבנות מפעל חדיש בארצות הברית

ד"ר רון תומר:  הם החליטו לבנות את הייצור שלהם בארצות הברית במקום לבנות בישראל - זאת זכותם

ד"ר רון תומר:  עדיין המפעל הזה בתחרות הוגנת יכול להתמודד גם מול המפעל בארצות הברית

ד"ר רון תומר:  נכון, המפעל בישראל מיושן, שנים לא השקיעו בו, לכן צריך להשקיע בו, צריך להסב את הטכנולוגיה שלו לטכנולוגיית להבים מתקדמת, הוא יכול להיות תחרותי

ד"ר רון תומר:  בשנת 1996 מפעל חישולי כרמל, מפעל מצליח לכל הדעות היום בחיפה, היה גם בבעלות פראט אנד וויטני, כשמאותן סיבות החליטו לסגור אותו

ד"ר רון תומר:  פראט אנד וויטני נתנה LTA, שזה הפתרון - היא הציעה הסכם רכש ארוך טווח במחירים תחרותיים בשביל החברה

ד"ר רון תומר:  אני יודע שיש משקיעים שיהיו מוכנים להשקיע במפעל להבים בטכנולוגיה מתקדמת כדי שהוא יהיה תחרותי למפעל בארצות הברית

ד"ר רון תומר:  גם פראט אנד וויטני תרצה שיהיה יותר ממפעל אחד לייצר את זה

ד"ר רון תומר:  אין הרבה לקוחות, יש שניים-שלושה לקוחות למוצר הזה

ד"ר רון תומר:  אולי אפשר להתייעל מבחינת כמות העובדים, אבל אין ספק שאת רוב העובדים אפשר להשאיר - את זה אנחנו עם משרד הכלכלה, ואני מקווה גם במו"מ מול החברה, יכולים לעשות

ד"ר רון תומר:       תפקיד הוועדה הזאת הוא לדרוש מחברת פראט אנד וויטני לתת לה או לכל משקיע אחר להתמודד בצורה שווה על המוצר הסופי

ד"ר רון תומר:  המדינה צריכה לעשות את מה שנדרש כדי שנוכל להקים מפעל תחרותי פה

ד"ר רון תומר:  פראט אנד וויטני היא לא יחידה, יש פה אירוע מתגלגל שיהיה במפעלים נוספים

ד"ר רון תומר:  יש התכנסות לוקאלית חזרה של מפעלים בעולם

ד"ר רון תומר:  התכנית של ביידן להשקעת 100 מיליארד דולר בארצות הברית בלהחזיר מפעלים הביתה תיגע בעוד המון מקומות, תפגע בעוד המון יצואנים

ד"ר רון תומר:  אני מקווה שהממשלה, שתקום במהרה בימנו, תשב איתנו,  כי אנחנו כבר מדברים עם הגורמים הרלוונטיים כדי לפתור את זה מחר

ד"ר רון תומר:  אל תרימו דגל לבן לגבי המפעל הזה, כי יש פתרון

משה גפני: לא הרמנו דגל לבן - להיפך

משה גפני:  תאיר איפרגן, זרוע העבודה במשרד הכלכלה, בבקשה

תאיר איפרגן: זרוע העבודה תיכנס רק אם נגיע לשלב שבו נצטרך לתת פתרון לעובדים

תאיר איפרגן:  כל עוד הוועדה עושה מהלכים יחד עם משרד הכלכלה ומשרד האוצר כדי לתת מענה למפעל ולא לפטר עובדים, אנחנו פחות מעורבים

תאיר איפרגן:  אם יהיו טכנולוגיות חדשות ויהיה צורך לעשות הסבה לעובדים על  הטכנולוגיות החדשות האלו, רק אז אנחנו ניכנס

תאיר איפרגן:  לזרוע יש תשתית מאוד משמעותית גם במשאבים וגם ביכולות לבצע הכשרות מקצועיות והסבות

תאיר איפרגן:  דיברנו מקודם על התחום הזה, שהוא תחום בביקוש מאוד גבוה בכל הארץ

תאיר איפרגן:  48% מהמשרות הפנויות בתעשייה ובמתכת הן בצפון

תאיר איפרגן:  התחלנו לעשות מיפוי גם על הגילאים, גם על ההשכלה, גם על המיומנויות, גם על היכולת של העובדים

תאיר איפרגן:  ככל שתגיד הוועדה: אנחנו בשלב שבו צריך לדאוג לפתרונות לעובדים הקיימים, אנחנו נדע להיכנס ולעשות תכנית

משה גפני: מה אתם עושים כדי שהמפעל יישאר?         

תאיר איפרגן: זרוע העבודה עוסקת בצד של העובד, אין לה כלי ביצוע ותמריצים למפעל

משה גפני: אני מדבר על להמשיך לעבוד במפעל הקיים

תאיר איפרגן: ככל שיינתן מענה למפעל באופן שישדרג את היכולות - -     

משה גפני: בידי מי הכלים במקרה הזה?     

תאיר איפרגן: משרד הכלכלה ומשרד האוצר

תאיר איפרגן: גם אם יוחלט להשאיר את המפעל, לעשות לו שינוים ושדרוגים טכנולוגיים, לעשות לעובדים הקיימים הכשרות טכנולוגיות חדשות, אנחנו נדע לתת את זה

משה גפני: משרד הביטחון, מה אתם הולכים לעשות במקרה הזה? דיברתי עם מנכ"ל משרד הביטחון

משה גפני:  איפה אתם עומדים עם זה?       

בני סרוסי: ההחלטה על סגירת המפעל נפלה עלינו כרעם ביום בהיר

בני סרוסי:  מייצרים פה פריט שמשפיע באופן ישיר על חיי אדם

בני סרוסי:  ההתקשרות שלנו היא רק מול יצרני המנועים

בני סרוסי:  משרד הביטחון חרט על דגלו לשמר את הידע, את היכולות ואת הטכנולוגיה בארץ - אם במעורבות מלאה של התעשיות בארץ, אם במעורבות חלקית בכל מיני עסקאות שאנחנו עושים אל מול יצרנים בחו"ל

בני סרוסי:  אני מאמין שבימים הקרובים נבדוק יותר לעומק, ננסה לגבש פתרונות לדבר הזה, אם כי הפריטים האלה לא נרכשים על ידי משרד הביטחון באופן ישיר

משה גפני: אני מבקש שתיידע את הוועדה על מה שיקרה ב-10 הימים הבאים

מיכאל ביטון: אנחנו רוצים לעזור לעניים, אנחנו לא רוצים ליצור עוד עניים

מיכאל ביטון:  יתווספו לנו כאן עוד 900 עניים

מיכאל ביטון:  המשכורות בלהבים טכנולוגיות הן יפות

מיכאל ביטון:  15,000-20,000 שקל של ביטוח לאומי ל-900 עובדים במשך חצי שנה, זה בערך הוצאה של 20 מיליון שקל כל חודש

מיכאל ביטון:  120 מיליון שקל זה רק לתת דמי אבטלה ל-900 עובדים

מיכאל ביטון:  צריך כל חודש לשים את העניין הזה על סדר היום

מיכאל ביטון:  לגבי התשובות של מה ניתן לעשות למען המפעל, אדוני היושב ראש, אתה צריך בתקציב המדינה לראות שיש מיליארד שקל או שני מיליארד סיוע למפעלים במשבר

מיכאל ביטון:  צריך להפעיל את הקרן, לא לתת הכשרות מקצועיות

מיכאל ביטון:  צריך לתת לכל מפעל כסף כדי שיתחייב לייצר עוד 10,20 שנה

מיכאל ביטון:  היושב ראש, בעצם זה שאתה לא מוותר על המפעל הזה ויש לנו שנתיים לעבוד עליו יש  סיכוי להציל אותו

ינון אזולאי: מרטין, אני לא יודע בכמה מדינות בעולם ראית את ההתגייסות של המדינה, של הממשלה, של כולם למען עובדים שמפטרים אותם

ינון אזולאי:  יכול להיות שהדבר הזה לא מובן מאליו בשאר המדינות, אבל זו מהות החיים שלנו

ינון אזולאי:  קודם כל, תודה על כך שהעסקתם את אותם 900 עובדים

ינון אזולאי:  במפעל עובדים מכל המגזרים, מכל העדות, מכל החוגים, יהודים, ערבים, שמאל, ימין, דתיים, שאינם דתיים

ינון אזולאי:  אנחנו מרגישים את הכאב של המשפחות האלו

ינון אזולאי:  לא מדובר פה רק על 900 עובדים, אלא על משפחות, על אלפי ילדים שעלולים להיזרק לרחוב ולהגיע לפת לחם

ינון אזולאי:  החוזה, אם אני לא טועה, הוא ל-10 שנים

Martin Guy Beaulieu: אתה טועה, אין תנאי כזה בהסכם

Martin Guy Beaulieu:  אין חוזה ל-10 שנים, אין התחייבות כזאת

ינון אזולאי: יכולתם גם אחרי שנה למכור?     

Martin Guy Beaulieu: פראט אנד וויטני יכלו למכור גם אחרי שנה

ינון אזולאי: יש עוד מפעלים בעולם

ינון אזולאי:  אם יש עוד מקום שבו אפשר לעשות, אז המדינה שלנו עם הלב הרחב באה ואומרת: בואו תעשו את זה פה

ינון אזולאי:  המדינה מהעסקה הזאת הרוויחה מאות מיליונים, יש אומרים מיליארדים רק מהמס ששולם

Martin Guy Beaulieu: אנחנו מעריכים את ההצעה של כבודו, גם בחנו את זה, אבל אנחנו רואים ירידה עתידית בדרישות

Martin Guy Beaulieu:  נכון שהייתה קורונה והייתה ירידה בדרישות, אבל צריך לזכור שיש גם שינוי טכנולוגי, שהתעשייה הולכת למטוסים צרים שאין בהם קומפרסור אלא IBR, ולכן אנחנו נמשיך להשקיע ב-IBR

Martin Guy Beaulieu:  הטכנולוגיה של המפעל היא אוטומטית, יש אותה בהרבה תעשיות אחרות, גם בתעשיית הרכב

Martin Guy Beaulieu:  אנחנו נמשיך לעבוד עם ההנהלה המקומית כדי להמשיך להשקיע פה, אבל אנחנו צריכים להתאים את עצמנו

Martin Guy Beaulieu:  המפעל בנאשוויל לא קשור בכלל לייצור להבי קומפרסור, הוא מפעל שעושה מוצרים אחרים בטכנולוגיה אחרת

אליהו דלל: אנחנו מדברים פה על פגיעה אנושה, אפילו טרגדיה, כי לא מדובר רק ב-1,000 עובדי המפעל, מדובר על כך שמסביב לכל עובד יש עוד לפחות עובד אחד או שניים שהם עובדים עקיפים - הסעדה, הסעות, תחזוקה, ניקיון, אחזקת מבנים, קבלני משנה באספקה של חומרי גלם

אליהו דלל:  אנחנו מדברים פה על עוד 1,000, אולי 1,500, 2,000 עקיפים

אליהו דלל:  אני מכיר את זה, גם אני הייתי תעשיין

אליהו דלל:  נאמר שהמפעל הזה ייסגר או יצומצם כמעט ב-90%

אליהו דלל:  אני מבין שהייצור הולך לעבור לארצות הברית עם אותה טכנולוגיה בחלקה

אליהו דלל:  פראט אנד וויטני זו חברה ענקית, זו חברה שמעסיקה כ-170,000 עובדים

אליהו דלל:  אנחנו מדברים פה על פחות מאחוז, על 0

אליהו דלל: 6% מסך כל הפעילות של פראט אנד וויטני

אליהו דלל:  אנחנו צריכים היום, דרך הממשלות, דרך משרד הביטחון, להפעיל לחץ על ממשלת ארצות הברית ומשרד הביטחון כדי לאפשר את קיום המפעל

אליהו דלל:  אסור פה לפטר, אסור להיכנע, צריך להפעיל את משרד הביטחון, את נושא הרכש כדי שהמפעל הזה ימשיך להתקיים

משה גפני: נציג ההסתדרות, בבקשה

שמואל תמיר: אמר מנכ"ל המפעל את מה שאמר, אמרו האמריקנים את מה שאמרו

שמואל תמיר:  לא מדובר על 900 עובדים

שמואל תמיר:  900 העובדים זה הפיטורים הישירים שהם רוצים לעשות

שמואל תמיר:  זה יגיע גם ל-3,000 עובדים

שמואל תמיר:  זה יקבור את הגליל, אזורי פיתוח הולכים לחטוף מכה כלכלית

שמואל תמיר:  איגור, ב-4 לחודש ישבת אצלי ובישרת את הבשורה המרה הזאת, את המגה פיגוע הזה

שמואל תמיר:  אמרת לי יחד עם ההנהלה, לי ולוועד, שאתם הולכים לפטר 900 עובדים ב-BTL

שמואל תמיר:  מתי לפני זה - ניהלת איתי מו"מ לפחות כמה פעמים, וגם חתמנו על הסכמים קיבוציים - אמרת לי שהמצב לא טוב? מתי לפני זה בא ואמרת: "בוא נעשה תכנית הבראה"? מתי לפני זה באת ואמרת: "אשר, המכירות ירדו"? אתה לא המפעל הראשון שעשינו בו תכנית הבראה

שמואל תמיר:  הצלנו את טמבור, הצלנו את קרית הפלדה

שמואל תמיר:  כל המפעלים האלה עובדים היום, כולם מרוויחים

שמואל תמיר:  פתאום אתם באים ב-4 בחודש ומפטרים 900 עובדים

שמואל תמיר:  כל המפעל הזה הוא 1,000 עובדים

שמואל תמיר:  את IBR אתם משאירים, אפילו תפתחו, אבל שם מדובר סך הכל על 70 עובדים

שמואל תמיר:  לקחתם 50 מיליון שקל ממשרד הכלכלה ו-11 עכשיו כדי להמשיך לפתח אותו

שמואל תמיר:  על מה תפתח את אותם 70 עובדים? אתמול פרסמתם ש-800 עובדים ייקלטו בפראט אנד וויטני השנה, פרסמתם ש-650 מיליון דולר השקעתם במפעל של פראט בארצות הברית

שמואל תמיר:  למה את כל זה לא עשיתם פה? מבנים יש לכם, מקום יש לכם, הידע הוא פה

ולדימיר בליאק: זה מפעל חדש שהוקם ב-2021, נכון?     

שמואל תמיר: לא, הוא לא חדש

שמואל תמיר:  יש פה עניין ביטחוני ולאומי ממדרגה ראשונה

שמואל תמיר:  המפעל הזה הוקם ב-1967,1968, אחרי מלחמת ששת הימים והאמברגו של הצרפתים

שמואל תמיר:  למה? כי משה דיין ז"ל בא לסטף ואמר לו: "תקים את המפעל הזה דחוף, אחרת המטוסים שלי יישארו על הקרקע"

שמואל תמיר:  מי מבטיח לי שלא נגיע לזה מחר? אומר פה הנציג של פראט: "ניסינו למכור את המפעל"

שמואל תמיר:  אם היו מנסים למכור מפעל כזה, אני לא הייתי שומע? כל מי שבחדר הזה שיקום ויגיד אם הוא שמע שהולכים למכור את המפעל הזה

שמואל תמיר:  אף אחד לא שמע

שמואל תמיר:  אף פעם לא ניסו למכור אותו

שמואל תמיר:  ב-4 בחודש, כשבא איגור עם ההנהלה אלי ובישר את הבשורה המרה הזאת, אמרתי לו: "איגור, אנחנו לא מנהלים מו"מ על פיצויים ועל קשקושים, אנחנו רוצים להשאיר את המפעל הזה עובד, חי, תן לנו אוקי מפראט שהם מוכנים למכור אותו"

שמואל תמיר:  עד לרגע זה לא קיבלנו תשובה שהם מוכנים למכור אותו

שמואל תמיר:  מכרו את חישולי כרמל, השכנים שלך

שמואל תמיר:  למה אותו מכרתם? מכרו את בית שמש, שגם הוא היה שלהם

שמואל תמיר:  למה אותו מכרתם? בואו תמכרו גם את BTL

שמואל תמיר:  אנחנו דואגים להשאיר את העובדים האלה

שמואל תמיר:  אם לא נשאיר 900, נשאיר 800

שמואל תמיר:  יש לנו שלוש חברות שמתעניינות, שתיים מהארץ, אחת מחו"ל

שמואל תמיר:  מרטין, תן לנו אוקי להביא קונים

שמואל תמיר:  במקום לסגור אותו, במקום לנעול אותו ולזרוק אותו לפח, בוא תמכור אותו ותקבל כסף

שמואל תמיר:  תשאירו לנו אותו, הוא של ארץ ישראל, הוא הוקם על ידי סטף ורטהיימר

שמואל תמיר:  למה הם רוצים לסגור? כי הם רוצים לגמור את כל המתחרים

שמואל תמיר:  כל מתחרה שיש להם הם רוצים לחסל, הם רוצים להיות הבלעדיים

שמואל תמיר:  אני לא אהיה בידיים שלהם, אני מדינת ישראל

שמואל תמיר:  המטוסים שקניתי מהם יישארו על הקרקע אם לא יהיה להבים

אחמד טיבי: כאשר המפעל הזה ייסגר מי שיינזק לא יהיו רק 1,500 העובדים, יהיו גם תחבורה, קייטרינג, כל מה שמסביב

אחמד טיבי:  המון משפחות ייפגעו

אחמד טיבי:  ועדת הכספים תמיד עמדה לצד המפעלים שהיו בקריסה או איימו בסגירה

אחמד טיבי:  הצלחנו פעמים רבות בזכות הפעילות הישירה של יושב ראש הוועדה חבר הכנסת משה גפני וכל חברי הוועדה

אחמד טיבי:  האם אפשר להגיע, כמו שנאמר, להסכם ארוך טווח שישאיר את המפעל ללא סגירה? מרטין, האם יש לך דרישה אחת או שתיים ממשלת ישראל או מהוועדה שאתה יכול לומר כדי לשנות את ההחלטה לסגור את המפעל?      

דובי אמיתי: כמי שמייצג את המגזר העסקי, וגם בתיאום עם ההסתדרות, אני חושב שצריך להטיל על משרד הכלכלה, על מנכ"ל משרד הכלכלה לקחת את האירוע הזה, לבחון אותו, לנהל את המו"מ בשם הממשלה מול הבעלים, מול העובדים

דובי אמיתי:  אנחנו את חלקנו נתרום בכל מקרה

דובי אמיתי:  יש לנו מספר פתרונות

דובי אמיתי:  אין טעם להיכנס לדיון, האחריות צריכה להיות כרגע, לשיטתי, אצל משרד הכלכלה

משה גפני: יושב ראש הוועד, בבקשה

פריז סעיד: אנחנו מפעל עם קרוב ל-1,500 עובדים, אנחנו אחד המפעלים המצליחים והטובים ביותר במה שאנחנו עושים - הלהבים

פריז סעיד:  הייתה תכנית סדורה מזה שנים, מאז שהמפעל נקנה, ואני מצטער על זה

פריז סעיד:  המנכ"ל, היית איתנו שנים רבות, אבל בשנים האחרונות לא היית בצד שלנו

פריז סעיד:  שלוש חברות עובדות איתנו

פריז סעיד:  במקום להגיע ליעדים של רווח עשו יעדים של פסילה

פריז סעיד:  המפעל הזה הוא רווחי, הוא טוב

פריז סעיד:  אנחנו הטובים ביותר בעולם

פריז סעיד:  פראט אנד וויטני בנו מפעל, התחילו איתו כבר משנת 2020 בצפון קרוליינה

פריז סעיד:  להבי הקומפרסור לא הולכים להיעלם גם 30 שנים קדימה

משה גפני: למה משרד הביטחון לא מזמין מכם?     

פריז סעיד: החלקים שלנו בתוך המנוע

אחמד טיבי: התוצרת שלכם היא למטרות אזרחיות? מדובר על מטוסי תובלה, נכון?     

קריאה: גם מטוסי קרב וגם מטוסי הובלה

אחמד טיבי: אני פה כדי לגונן על המטרות האזרחיות

פריז סעיד: יש חברה שנקראת "סנקמה"

פריז סעיד:  "סנקמה" ועוד שתי חברות מוכנות להמשיך לעבוד איתנו

משה גפני: אדוני היושב ראש, מה אתה מצפה שוועדת הכספים של הכנסת תעשה?     

פריז סעיד: אני מצפה מוועדת הכספים לעצור את התהליך הזה

משה גפני: זאת חברה פרטית

פריז סעיד: צריך לשבת איתה

פריז סעיד:  אם הם לא רוצים את הבעלות, שימכרו

משה גפני: ראשת מועצת תפן

סיגל שאלתיאל-הלוי: יש בתפן מפעל להבים שכ-500 מעובדיו אמורים להיות מפוטרים, ויש מפעל להבים בנהריה ש-400 מעובדיו אמורים להיות מפוטרים

סיגל שאלתיאל-הלוי:  אני חושבת שההחלטה הזאת לא התקבלה לאחרונה, היא התקבלה לפני הרבה מאוד זמן, עוד בזמן רכישת מפעל להבים על ידי החברה האמריקאית

סיגל שאלתיאל-הלוי:  אז התקבלה ההחלטה על כך ש-10 שנים קדימה הפעילות תועבר במלואה לארצות הברית

סיגל שאלתיאל-הלוי:  אני מאוד מקווה שאולי נצליח להציל את המצב, רק אני לא רואה את זה ככה

סיגל שאלתיאל-הלוי:  אני חושבת שהם מאוד איתנים בעמדתם, כיוון שההחלטה התקבלה מזמן

משה גפני: את רוצה לייאש אותנו? אנחנו לא מרימים ידיים בשום מקרה

סיגל שאלתיאל-הלוי: אני לא רוצה לייאש אתכם

סיגל שאלתיאל-הלוי:  אני מצטערת שאני מציאותית, שאני מביאה את הצד האמיתי של העניין

משה גפני: אנחנו בעזרת השם נשנה את המציאות

סיגל שאלתיאל-הלוי: אני מאוד מקווה שכולנו נשנה

סיגל שאלתיאל-הלוי:  כולנו נאבקים לשנות את המציאות

סיגל שאלתיאל-הלוי:  צריך להיאבק עד הסוף, אבל יש לנו רק שנה וחצי זמן

סיגל שאלתיאל-הלוי:  יש 960 עובדים שמיועדים לפיטורים בתוך שנה וחצי, עד שנה וחצי, כי במכתב נאמר שעד סוף 2025 המפעל ייסגר, הפעילות תסתיים

סיגל שאלתיאל-הלוי:  זה אמור להיעשות בשלבים

סיגל שאלתיאל-הלוי:  לא רק שיש לנו 960 עובדים, יש לנו גם ישובים שלמים שמאוד משפיעים עליהם הפיטורים

סיגל שאלתיאל-הלוי:  בכסרא סמיע 171 משפחות אמורות להיפגע - זה מספר שמאוד מאוד משפיע על ישוב כזה קטן

סיגל שאלתיאל-הלוי:  כל ה-960 משפיעים על כל הגליל המערבי

סיגל שאלתיאל-הלוי:  גם ככה אנחנו במצוקה תעסוקתית קשה מאוד, גם ככה הפערים רק הולכים וגדלים

סיגל שאלתיאל-הלוי:  אני מבקשת מכל הגורמים הממשלתיים, מהוועדה ומחברי הכנסת לפעול לתכנית אופרטיבית, לדאוג לאותם עובדים באם ולא נמצא פתרון חלופי למפעל הקיים

משה גפני: ראש מועצת בית ג'אן, בבקשה

ראדי נג'ם: כראש רשות באתי לייצג גם את העובדים, גם את התושבים

ראדי נג'ם:  דיברו הרבה על המפעל, אבל אני רוצה לדבר יותר על העובדים

ראדי נג'ם:  מדובר על 900 עובדים ועל עוד עובדי לוגיסטיקה

ראדי נג'ם:  יותר מ-30% מאלה שמפוטרים הם בני העדה הדרוזית

ראדי נג'ם:  לא מספיק שאנחנו גם ככה מוכי אבטלה, עכשיו גם תתווסף עוד אבטלה

ראדי נג'ם:  מה נעשה עם זה? אותם פועלים שעכשיו מפוטרים היו חיילים משוחררים, יש להם ילדים בצבא, חלקם משפחות שכולות

ראדי נג'ם:  יש פה ממש גזירה מרה, קשה

ראדי נג'ם:  צריך להירתם ולמנוע את רוע הגזירה הזאת שתכה בכלכלה של כל הישובים, ותודה רבה לכל מי שנרתם

משה גפני: ראש המועצה יאסר גדבאן

יאסר גדבאן: אדוני היושב ראש, אתמול הייתי במפעל, ראיתי את זה מקרוב

יאסר גדבאן:  אני שמח שתגיע למפעל ותראה את העובדים

יאסר גדבאן:  החיוכים כאן, ההנהלה והחברה, הכל על הכיפאק, אבל ביישובים שלנו אנשים בחרדה, בטראומה, בדיכאון

יאסר גדבאן:  חברים, בכיסרא סמיע יש 170 עובדים מתוך 900 העובדים שהולכים להיות מפוטרים

יאסר גדבאן:  כל אם בפריפריה יודעת היטב שהמהלך הזה היה מתוכנן, תכננו את זה החברה והבעלים

יאסר גדבאן:  אם היו הפסדים כי לא הייתה תכנית הבראה, למה הם קלטו עובדים? אפילו בשנה האחרונה קלטו עובדים

יאסר גדבאן:  כל אם יודעת שהמהלך הזה תוכנן מראש

יאסר גדבאן:  אני פונה לחברי הכנסת, לוועדה ולרב לעשות הכל שהמפעל ימשיך לשגשג, לעבוד, כדי להשאיר את העובדים איפה שהם נמצאים

יאסר גדבאן:  אם החברה לא מעוניינת ולא חושבת, אז להביא חברה אחרת

יאסר גדבאן:  איפה המנכ"ל? בכל חברה שיש בה כישלונות המנכ"ל הולך הביתה

יאסר גדבאן:  מה קורה? אותו מנכ"ל ממשיך עם מה שיש להם בתפן – איך?     

ולדימיר בליאק: זה אירוע חשוב, אירוע כואב, ואני תומך לחלוטין ברעיון שלך, אדוני היושב ראש, שנעשה ישיבה במפעל

ולדימיר בליאק:  אני חושב שאנחנו חייבים למצות כל אופציה, למצות כל אפשרות להציל את המפעל

ולדימיר בליאק:  אני חושב שאנחנו צריכים לשקול את ההצעה של נשיא התאחדות התעשיינים, את הרעיון של המנכ"ל, אבל אנחנו צריכים להבין שאם מדובר בפעילות הפסדית אין שום טעם להשקיע כספי ציבור

ולדימיר בליאק:  המחויבות שלנו היא קודם כל לעובדים

ולדימיר בליאק:  שוחחתי אתמול עם הנציגים של התאחדות התעשיינים

ולדימיר בליאק:  באותו אזור יש מעסיקים שמחפשים עובדים

ולדימיר בליאק:  ההתאחדות יכולה לעשות את הקישור הזה בין העובדים לבין המעסיקים שכבר היום מחפשים, ומדובר במאות אופציות

ולדימיר בליאק:  הקישור שהתאחדות התעשיינים יכולה לעשות כדי להציל לפחות חלק מהעובדים זה דבר חשוב, אבל קודם כל אנחנו חייבים למצות את כל האופציות

ניסים ואטורי: מפעל חדש שהוקם בארצות הברית אמור לעשות את מה שעושה המפעל הזה

ניסים ואטורי:  כבר ב-2020 או 2021 הוקם מפעל כזה שאמור לייצר את החלקים האלה

ניסים ואטורי:  אנחנו מצפים מחברות שכשהן מגיעות לגליל ומקבלות כסף ממדינת ישראל,  שהן יעסיקו את העובדים, לא ישלחו אותם הביתה אחרי שנה

משה גפני: מדובר על עשרות שנים

ניסים ואטורי: הם שוב פעם באים לפתחנו כדי לבקש כסף

ניסים ואטורי:  נראה לי שיש להם יותר כספים ממדינת ישראל

ניסים ואטורי:  אם התכנון הוא לייצר במקום אחר, כדאי שנדע את זה מעכשיו

טטיאנה (טניה) מזרסקי: ביקרתי אתמול יחד עם שרת הכלכלה אורנה ברביבאי ומנכ"ל משרד הכלכלה במפעל ושמעתי את ועד העובדים, את ההנהלה

טטיאנה (טניה) מזרסקי:  אני בעצמי תושבת הגליל, אני מכירה משפחות שמתפרנסות מהעבודה במפעל

טטיאנה (טניה) מזרסקי:  במו עינינו אנחנו רואים התרסקות של החלום הציוני, אנחנו רואים חיסול מכוון של התעשייה, של החקלאות, אנחנו רואים איך צעד אחרי צעד מרסקים לנו את הכלכלה, איך אנחנו מאבדים את העצמאות שלנו

טטיאנה (טניה) מזרסקי:  איפה הציונות שלנו? שכחנו מה זה להיות ציונים? שכחנו למה בכלל הוקמה התעשייה, למה צמחה התעשייה בגליל ובפריפריה? אנחנו מאבדים את המדינה שלנו

טטיאנה (טניה) מזרסקי:  אני בטוחה שנמצא פתרון עם ההנהלה של משרד הביטחון ועם משרד הכלכלה, אבל אני מבקשת מוועדת הכספים לפקח על הפעילות הזאת של המשרדים

נעמה לזימי: הסיפור הזה מתקשר לסוגית הרווחה והחיים בכבוד בישראל

נעמה לזימי:  מדינת ישראל, עוד לפני בעלים פרטיים של מפעלים ולפני הכל, חייבת לגבש אסטרטגיה מתוקצבת לכל סיפור התעסוקה במדינה

נעמה לזימי:  מה זה אומר? זה אומר שכשנסגר מפעל התפקיד שלנו הוא לא רק להתחנן לבעלים לא לסגור, אלא לייצר מנגנונים אמיתיים של אבטלה ארוכת טווח לשנתיים, בדיוק כמו במדינות סקנדינביה, כשבזמן הזה יש הכשרות אמיתיות, הסבה מקצועית אמיתית, דאגה של המדינה

נעמה לזימי:  זה לא קורה כרגע וגם לא נראה לי שיקרה בשנים הקרובות

משה גפני: אנחנו לא בדיון כללי, אנחנו בדיון על מפעל להבים

נעמה לזימי: נכון, אבל אנחנו כל פעם מתדפקים על הדלתות של בעלי מפעלים

נעמה לזימי:  ביום שנהיה מספיק חזקים הם לא יסחטו אותנו תקציבית

נעמה לזימי:  גם לא כל פעם יהיה חוק עידוד השקעות הון כזה או אחר וכשקורה משהו העובדים מפוטרים

נעמה לזימי:  אנחנו מנהלים מדיניות חלשה תעסוקתית, ללא תכנון ארוך טווח, וקמצנית כלפי אותם עובדים שאמורים בסופו של דבר לקבל רשת ביטחון מהמדינה

נעמה לזימי:  הסיפור כרגע הוא 900 עובדים, 900 משפחות, וזה נזק בלתי ישוער

משה גפני: אני רוצה לסכם את הדיון

משה גפני:  הדיון הזה הוא דיון ראשוני, הוא לא דיון שאנחנו יכולים למצות בו את הנושא, במיוחד כשהנושא מאוד מורכב

משה גפני:  הממשלה צריכה להיכנס לעניין הזה

משה גפני:  משרד הביטחון צריך להיות בעניין, משרד הכלכלה צריך להיות בעניין, משרד האוצר צריך להיות בעניין

משה גפני:  אני מבקש ממשרדי הממשלה לדעת תוך 10 ימים מה נעשה בנושא הזה, במה התקדמתם עם בעלי המפעל, במה התקדמתם עם העובדים כדי שהמפעל לא ייסגר

משה גפני:  יש פה דבר שזועק לשמיים

משה גפני:  הרי המפעל הוא מפעל רווחי

משה גפני:  אם אנחנו לוקחים את כל מה שנעשה בעולם בנוגע למפעל הזה, אז יש פה הרבה שאלות שצריך לשאול

משה גפני:  אני רוצה לדעת מבעלי המפעל אם הם ביקשו משהו מהממשלה ולא קיבלו, האם כדי שהמפעל הזה ימשיך לעבוד אנחנו צריכים לעשות משהו

משה גפני:  לא יעבור לסדר היום שהמפעל הזה אמור להיסגר בלי שאנחנו רואים סיבה

משה גפני:  אני מבקש מההסתדרות לפנות לבעלים ולשאול למה לא למכור את המפעל אם הם נחרצים לסגור

שמואל תמיר: זה מה שאמרנו להם, כתבתי להם את זה

משה גפני: אני מבקש שתיכנסו לעניין הזה

משה גפני:  בתוך 10 ימים אני רוצה לדעת מה ענה המפעל, אני רוצה לדעת למה לא מוכרים כשיש כאלה שרוצים לקנות אותו

משה גפני:  אנחנו לא עוסקים עכשיו בזכויות עובדים, אנחנו עוסקים עכשיו בזה שהמפעל ימשיך לעבוד

משה גפני:  אחרי שאני אשמע את התשובות ואתייעץ עם החברים, אני אעשה את מה שעשיתי במפעלים כמו פרי גליל - אנחנו נקיים ישיבה של ועדת הכספים במפעל הזה שנזמין לשם את נציגי הממשלה, את הבעלים, את המנהלים

משה גפני:  אני ארצה שהנושא הזה לא ירד מסדר היום

משה גפני:  אם זה לא יורד מסדר היום, אם מתמידים בעבודה הזאת, אפשר, עם סיעתא דשמיא כמובן, להצליח

משה גפני:  אל תגיד לי שכבר דיברת איתם, כי עכשיו זה משהו חדש, זו אופרה חדשה

משה גפני:  כולנו, כל נציגי הציבור, כל המפלגות, קואליציה ואופוזיציה, הולכים לעקוב אחרי מה שקורה בעניין הזה

משה גפני:  אני הולך לדבר גם עם ראש הממשלה המיועד, כיוון שאני שומע שיש לו קשר עם המפעל הזה

משה גפני:  לא יהיה מצב שאנשים יפוטרו ואנחנו נהיה בשקט

משה גפני:  תודה רבה, סיימנו את הדיון בעניין הזה